## Odluka Ustavnog suda Republike Hrvatske broj U-III-237/1993. od 15. lipnja 1992.

### NN 66/1993 (9.7.1993.), Odluka Ustavnog suda Republike Hrvatske broj U-III-237/1993. od 15. lipnja 1992.

# USTAVNI SUD REPUBLIKE HRVATSK

Ustavni sud Republike Hrvatske, odlučujući o ustavnoj tužbi S. Š. iz
K., na sjednici 15. lipnja 1993. godine donio je ovu

## ODLUKU

1. Odbija se ustavna tužba.

2. Ova odluka objavit će se u "Narodnim novinama".

Obrazloženje

S. Š. iz K. podnio je ovom Sudu ustavnu tužbu s prijedlogom da se ukine
presuda Vrhovnog suda Republike Hrvatske broj: Už-23/1991 od 28. siječnja
1992. godine. On smatra da su tom presudom povrijeđena njegova ustavna
prava, budući da nisu provedeni svi dokazi koje je tijekom postupka predlagao,
pa činjenično stanje nije pravilno utvrđeno. Spomenutu presudu S. Š. je
primio 13. 7.1992. godine, a tužbu ovom Sudu je podnio 8. 8. 1992. godine.
Dopušten pravni put je iskoristio. Time je udovoljio odredbama članaka
28. i 29. Ustavnog zakona o Ustavnom sudu Republike Hrvatske ("Narodne
novine", broj 13/92), koji određuju pretpostavke za podnošenje ustavne
tužbe. Tijekom postupka je utvrđeno da je presudom Vrhovnog suda Republike
Hrvatske, povodom koje je podnesena ustavna tužba, odbijena žalba S. Š.
uložena protiv presude Upravnog suda Republike Hrvatske, a ovom presudom
je odbijena tužba protiv zaključka Republičkog komiteta za boračka i invalidska
pitanja. Ovim je pak zaključkom odbačen Š. prijedlog da mu se u ponavljanju
postupka prizna svojstvo mirnodopskog vojnog invalida po osnovi bolesti,
kao posljedice pretrpljene traume u bivšoj JNA. Ustavna tužba nije osnovana.
Ustav Republike Hrvatske člankom 14. stavkom 1. jamči građanima Republike
Hrvatske sva prava i slobode neovisno o njihovoj rasi, boji kože, spolu,
jeziku, vjeri, političkom ili drugom uvjerenju, nacionalnom ili socijalnom
podrijetlu, imovini, rođenju, naobrazbi, društvenom položaju ili drugim
osobinama, a stavkom 2. jamči jednakost pred zakonom. Jednakost pred sudovima
i drugim državnim tijelima koji imaju javne ovlasti zajamčena je građanima
člankom 26. Ustava. Citirana temeljna ustavna prava nisu navedenom presudom
Vrhovnog suda Republike Hrvatske povrijeđena iz ovih razloga: Prigovori
tužitelja da činjenično stanje u postupku pred navedenim organima nije
pravilno utvrđeno, a na čemu tužitelj temelji i tvrdnju o povredi njegovih
ustavnih prava i o neustavnosti presude Vrhovnog suda Republike Hrvatske,
ne mogu se razmatrati u ustavnosudskom postupku. Naime, prema odredbama
članka 28. Ustavnog zakona o Ustavnom sudu Republike Hrvatske, povodom
ustavne tužbe u postupku pred Ustavnim sudom, predmetom razmatranja i rasprave
mogu biti samo povrede Ustavom utvrđenih sloboda i prava čovjeka i građanina,
počinjene pojedinačnim odlukama, donesenim na temelju činjeničnog stanja
utvrđenog u postupku pred nadležnim sudom, upravnim organom ili drugim
tijelom koje ima javne ovlasti. Nadalje, ponavljanje postupka je izvanredni
pravni lijek utvrđen Zakonom o upravnom postupku ("Narodne novine",
broj 53/91). Razlozi za ponavljanje postupka taksativno su određeni člankom
249. tog zakona. Postupanje organa nadležnog za rješavanje prijedloga za
ponavljanje postupka propisano je člankom 256. Zakona. Tom je odredbom
dato ovlaštenje organu nadležnom za rješavanje o prijedlogu da ispita da
li su nove činjenice odnosno dokazi koji se iznose kao razlog za ponavljanje
takvi da bi mogli dovesti do drugačijeg rješenja. Ako utvrdi da nisu, taj
organ će prijedlog svojim rješenjem odbiti. Kako je u okviru razloga utvrđenih
zakonom u postupku pred Upravnim sudom Republike Hrvatske i Vrhovnim sudom
Republike Hrvatske ocijenjeno da S. Š. nije pridonio novi dokaz, koji bi
bio - da je bio upotrijebljen ili iznesen u ranijem postupku - doveo do
drugačijeg rješenja, odlukama tih sudova nije povrijeđeno njegovo ustavno
pravo na jednakost pred zakonom i pred sudovima i drugim državnim tijelima
koja imaju javne ovlasti. Temeljem članka 20. stavka 1. Ustavnog zakona
o Ustavnom sudu Republike Hrvatske odlučeno je kao u točki 2. izreke ovog
rješenja.

Broj : U-III-237/ 1992.

Zagreb. 15. lipnja 1993.

USTAVNI SUD REPUBLIKE HRVATSKE

Zamjenik predsjednika

**Ante Jelavić, v. r.**

Odluka, NN 66/1993-1334